กระทรวงคมนาคม เดินหน้าโครงการก่อสร้างรถไฟทางคู่สายเด่นชัย - เชียงราย - เชียงของ หลัง ครม. อนุมัติพร้อมเปิดให้บริการปี 2565
กระทรวงคมนาคม เดินหน้าโครงการก่อสร้างรถไฟทางคู่สายเด่นชัย - เชียงราย - เชียงของ หลัง ครม. อนุมัติพร้อมเปิดให้บริการปี 2565

นายอาคม เติมพิทยาไพสิฐ รัฐมนตรีว่าการกระทรวงคมนาคม เปิดเผยว่า ที่ประชุมคณะรัฐมนตรีมีมติอนุมัติโครงการก่อสร้างรถไฟทางคู่สายเด่นชัย - เชียงราย - เชียงของ ของการรถไฟแห่งประเทศไทย หรือ รฟท. วงเงินรวม 85,345 ล้านบาท ระยะเวลาดำเนินการ 4 ปี หรือเปิดให้บริการปี 2565 โดยการประกวดราคาจ้างก่อสร้างด้วยวิธีการทางอิเล็กทรอนิกส์ฯ และให้ รฟท. แบ่งสัญญาดำเนินโครงการฯ เป็น 3 สัญญา ได้แก่ สัญญาที่ 1 เด่นชัย - งาว วงเงิน 26,704 ล้านบาท สัญญาที่ 2 งาว - เชียงราย วงเงิน 28,735 ล้านบาท และสัญญาที่ 3 เชียงราย - เชียงของ 17,482 ล้านบาท ค่าเวนคืนที่ดินและอสังหาริมทรัพย์ 10,660 ล้านบาท และค่าจ้างที่ปรึกษา 1,764 ล้านบาท โดยรัฐบาลรับภาระค่าใช้จ่ายในการดำเนินโครงการฯ ทั้งสิ้น โดยสำนักงบประมาณจัดสรรงบประมาณรายปี และ/หรือกระทรวงการคลังจัดหาแหล่งเงินกู้และค้ำประกันเงินกู้ภายในประเทศให้ตามความเหมาะสม ทั้งนี้ หาก ครม. เห็นชอบให้ดำเนินโครงการฯ โดยใช้เงินกู้ เห็นควรอนุญาตให้ รฟท. กู้เงินได้ตามพระราชบัญญัติ รฟท. พ.ศ. 2494 มาตร 39 (4) ที่ต้องได้รับความเห็นชอบจาก ครม. ก่อนจึงดำเนินการกู้ยืมเงินวงเงินเกิน 5 ล้านบาท

สำหรับโครงการรถไฟทางคู่ สายเด่นชัย - เชียงราย - เชียงของ เป็นโครงการก่อสร้างรถไฟทางคู่สายใหม่ ระยะทางรวมประมาณ 323.10 กิโลเมตร เพื่อเพิ่มความครอบคลุมพื้นที่ของโครงข่ายรถไฟในบริเวณพื้นที่ภาคเหนือตอนบน เพิ่มขึ้นอีก 2 จังหวัด ได้แก่ จังหวัดพะเยา และเชียงราย จากเดิมที่มีโครงข่ายทางรถไฟครอบคลุมทั่วประเทศ 47 จังหวัด เป็น 49 จังหวัด โดยสามารถเชื่อมต่อ ไปยังศูนย์เปลี่ยนถ่ายรูปแบบการขนส่งสินค้าเชียงของ ต.เวียง อ.เชียงของ จ.เชียงราย และเชื่อมต่อไปยังประเทศเพื่อนบ้าน ในอนาคตคาดหมายว่าจะเป็นทางเลือกในการเดินทางของประชาชน และเพิ่มศักยภาพด้านการคมนาคมขนส่ง การค้าและการท่องเที่ยวในพื้นที่ภาคเหนือ